Tom Behnke (KF), 2007-02-08:
Også Det Konservative Folkeparti er helt enig med forslagsstillerne i, at flugtbilisten selvfølgelig skal have en hård straf.
Det er helt uacceptabelt, at man, i forbindelse med at der sker et færdselsuheld, uanset om man nu er skyld i det eller ej, bare kører sin vej, og så må de, der står tilbage, prøve at klare sig bedst muligt.
Det, at der så er en, som ikke vil vedkende sig sit ansvar, eller som ikke ønsker at være involveret eller blive blandet ind i noget, og af den årsag stikker halen mellem benene og kører sin vej, virker jo for det første meget voldsomt på dem, der så står tilbage, men det er altså også stærkt bekymrende i forhold til, at vedkommende på den måde måske prøver at unddrage sig at blive retsforfulgt for eventuelle kørselsfejl eller lignende.
Jeg tror faktisk – men det er jo kun noget, man kan tro – at det gælder for mange af dem, der bliver involveret i færdselsuheld og stikker af, at der er to væsentlige grunde til, at de gør det.
Jeg tror, den ene gruppe er folk, som går i panik og faktisk slet ikke ved, hvad det er, de foretager sig, men kører fra stedet uden egentlig at tænke over det, uden egentlig at vide, hvad det er, de gør.
Men jeg tror til gengæld også, at den type bilister selv ringer til politiet efterfølgende – meget kort tid efter – eller måske vender tilbage, når de lige har fået ro på nerverne.
Den anden gruppe – som er meget værre, tror jeg – er folk, som er spirituspåvirkede, og som er klar over: Hov, nu hænger jeg der, og hvis politiet kommer, og det gør de formentlig, når der er sket et færdselsuheld, risikerer jeg at få en straf for spirituskørsel.
De mennesker er i en situation, hvor de koldt og beregnende vurderer, at det er billigere at stikke af.
Og hvis det er tilfældet, så er det min opfattelse, at vi bør overveje, om ikke sanktionsniveauet for at stikke af fra et færdselsuheld simpelt hen i udgangspunktet skal være den samme straf, som hvis man havde kørt spirituskørsel – uanset om man havde det eller ej.
For den, der stikker af fra uheldet, og som måske først bliver fundet 2-3 timer senere, kan jo i mellemtiden nå at blive ædru, og så kan man ikke komme efter vedkommende.
Det er noget vanskeligt i hvert fald.
Derfor tror jeg, man skulle overveje måske at se på, om der skulle være en parallelitet mellem spirituskørsel og så det, at man stikker af fra et færdselsuheld.
Så får vi i hvert fald sikret, at de, der kører rundt med en promille og så laver et færdselsuheld, ikke behøver at overveje at køre fra stedet, for det er sådan set ligegyldigt, de får straffen alligevel.
Så bliver de i hvert fald på stedet, og så kan de også hjælpe dem, der er kommet til skade, og så har vi jo en helt anden positiv situation lige omkring det i hvert fald.
Men jeg kan også forstå – det har justitsministeren jo her i dag oplyst – at der er en undersøgelse på vej om hele det her spørgsmål, hele den her problemstilling, og at der senere på måneden skal foreligge en undersøgelse.
Og så synes jeg egentlig, det vil være rimeligt, at vi kigger på den undersøgelse, altså at vi, inden vi nu afslutter den her debat definitivt, kigger på den her undersøgelse, og så kan vi drøfte eventuelle opstramninger, når vi har et bedre grundlag at drøfte på.